Rådets resolution

af 19. december 2002

om interaktivt medieindhold i Europa

(2003/C 13/04)

RÅDET FOR DEN EUROPÆISKE UNION

1. NOTERER SIG den store udbredelse af anvendelsen af interaktive medier særlig blandt de yngre generationer, hvis hverdagsliv, vilkår og uddannelse i stigende grad præges af computere, internet og mobilkommunikation.

2. NOTERER SIG, at de færdigheder, der kræves i informationssamfundet ændres fra passiv modtagelse af viden til aktiv udforskning og problemløsning.

3. NOTERER SIG, at interaktive medier kan spille en vigtig rolle for oplysning af den enkelte, fornyelse i den offentlige og private sektor og kulturel mangfoldighed. Den kulturelle og sproglige mangfoldighed i Europa kan og bør manifestere sig i fremtidens interaktive medieindhold til gavn for den fortsatte udvikling af kulturerne i Europa.

4. NOTERER SIG, at kreativt interaktivt medieindhold på såvel europæisk som globalt plan udgør et stort og voksende marked.

5. MINDER OM den strategiske målsætning, som Det Europæiske Råd satte sig i Lissabon den 23. og 24. marts 2000, hvorefter EU skal "blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed".

6. MINDER OM, at Rådet ved flere lejligheder har understreget den kreative industris betydning - senest i Rådets resolution af 25. juni 2002 om en ny arbejdsplan for det europæiske samarbejde på kulturområdet(1), der som prioriterede emner omfatter tilskyndelse til udvikling af kulturelle og kreative industrier i Fællesskabet samt tilvejebringelse og fremme af bevægelighed for personer og værker i den kulturelle sektor.

7. BIFALDER de relevante undersøgelser og aktiviteter, der allerede er i gang i Fællesskabet og på medlemsstatsplan.

8. UNDERSTREGER, HVOR VIGTIGT DET ER i lyset af vidensamfundets udvikling og udviklingen af kulturelle og kreative industrier at sikre kvalitet i de nye mediers indhold ved at kombinere kunstnerisk frihed, kreativitet, nytænkning samt kulturel og sproglig mangfoldighed. Der er tale om en politisk udfordring på det kulturelle og audiovisuelle område, der også kan ses i sammenhæng med en erhvervspolitisk målsætning om at fremme nytænkning og sikre europæiske virksomheder en rimelig andel af markedet for interaktivt medieindhold.

9. UNDERSTREGER BETYDNINGEN af forbrugerbeskyttelse og beskyttelse af unge i denne sammenhæng samt behovet for at fremme alle borgeres adgang til interaktive medier.

10. ER AF DEN OPFATTELSE, at da det interaktive medieindhold er et vækstområde med vidtrækkende kulturelle og mediepolitiske perspektiver, som dog stadig i vidt omfang finder sig i en begyndelsesfase, når det drejer sig om investeringer og indtægter, er der såvel inden for den offentlige som den private sektor behov for mere fokus på dette indhold som et nyt kulturelt, audiovisuelt og erhvervsmæssigt fænomen.

11. ERKENDER, at de europæiske industrier, der fremstiller interaktivt indhold, har et stort udviklingspotentiale, har en høj andel af små og mellemstore virksomheder og vil skulle tiltrække finansieringsmidler for at underbygge deres potentiale.

12. ERKENDER public service-radio- og -tv-virksomheders betydning for udviklingen af interaktivt medieindhold.

13. ER AF DEN OPFATTELSE, at man med henblik på at kombinere den kulturelle mangfoldighed og et sammenhængende og integreret europæisk marked for interaktivt kulturindhold med fordel blandt andet kan fokusere på

- rammer for transnationale europæiske netværk af fagfolk, der bidrager til udbredelse af succeser, erfaringer og udvikling af kompetence inden for de industrier i Europa, der fremstiller interaktivt medieindhold

- tilstedeværelse af tilstrækkelige finansieringsmidler til udvikling af kreativt interaktivt medieindhold med henblik på at styrke markedspositionen for europæiske producenter af interaktivt medieindhold

- distribution og markedsføring af europæisk interaktivt medieindhold.

14. OPFORDRER medlemsstaterne og Kommissionen til inden for rammerne af deres respektive beføjelser

- at indsamle oplysninger og erfaringer og følge udviklingen inden for produktion af interaktivt medieindhold

- at overveje, om der på basis af nationale erfaringer og indsatser er behov for initiativer til udveksling af god praksis med hensyn til interaktivt medieindholds kulturelle, økonomiske og sociale dimension

- at overveje, hvordan industrier, der fremstiller interaktivt medieindhold, kunne få gavn af øgede muligheder for at danne et netværk med henblik på at udvikle kompetencer

- at overveje, om interaktivt medieindhold stiller særlige krav til eksisterende aktioner på nationalt plan eller fællesskabsplan inden for udvikling, distribution og markedsføring

- at overveje, hvordan interaktivt medieindhold bør anvendes til at fremme og formidle Europas kulturelle og sproglige mangfoldighed

- at overveje, hvordan der skal tages hensyn til forbrugernes, navnlig de unges, interesser.

15. OPFORDRER Kommissionen til at overveje interaktivt medieindholds kulturelle, sproglige og økonomiske udfordringer på europæisk plan og vurdere, om der er behov for justerede, supplerende eller nye fællesskabsaktioner for at sikre den kulturelle mangfoldighed og sektorens økonomiske udvikling.

(1) EFT C 162 af 6.7.2002, s. 5.